ગત સપ્તાહ જોકે મોટા ભાગનાં શૅરબજારો માટે વત્તે-ઓછે અંશે બાઉન્સબૅકનું હતું. આપણો શૅરઆંક ૨૯૧ પૉઇન્ટ કે ૧.૮ ટકા પ્લસમાં રહ્યો. ફ્રાન્સ અને જર્મનીનાં શૅરબજાર છ ટકા, જૅપનીઝ નિક્કી ઇન્ડેક્સ ૧.૬ ટકા, અમેરિકન ડાઉ ઇન્ડેક્સ ૧.૩ ટકા અને લંડન ફુત્સી ઇન્ડેક્સ સવા ટકો જેવા વધીને બંધ હતા. સામે ચાઇનીઝ શૅરબજાર સવાત્રણ ટકા, બ્રાઝિલિયન બોવેસ્પા ઇન્ડેક્સ પોણાબે ટકા અને સિંગાપોરનો સ્ટ્રેઇટ ટાઇમ્સ ઇન્ડેક્સ એકાદ ટકાની નરમાઈમાં ઘટાડામાં મોખરે હતા. સોનું બે ટકા તથા ક્રૂડ ૧.૭ ટકા ઘટ્યું હતું. હવાની સાથે રુખ આપવા માટે જાણીતા માર્ક ફેબરને સોનામાં હવે ટ્રૉય ઔંસદીઠ ૧૧૦૦ ડૉલરની બૉટમ દેખાવા માંડ્યું છે.